Duduzane Zuma hoor sy lotDuduzane Zuma in die hof. Duduzane Zuma is Vrydag in die Randburgse landdroshof onskuldig bevind op ’n klag van strafbare manslag en ’n klag van roekelose en nalatige bestuur teen hom. Landdros Tebogo Thupaatlase het bevind dat Zuma nie die spoedgrens oortree het nie en dat die weerstoestande tot die ongeluk bygedra het. Volgens Thupaatlase was die botsing nie weens ŉ fout aan Zuma se kant nie. Thupaatlase het voor hy uitspraak gelewer het, weer deur die getuienis gegaan wat tydens die verhoor aangehoor is. Hy het ook gesê die staat kon nie sy saak bo redelike twyfel bewys nie. “AfriForum se doel was om seker te maak dat Zuma Jr. soos enige ander burger teen wie ’n prima facie-saak bestaan, sy saak vir beoordeling in ’n hof moet stel. AfriForum het in hierdie doelwit geslaag en berus by die hof se besluit,” het Elias Maangwale, ondersoeker by AfriForum se privaatvervolgingseenheid, in reaksie op die uitspraak gesê. Die saak spruit voort uit ’n voorval op 1 Februarie 2014 toe Zuma Jr. laataand met sy Porsche 911 op die M1-suid naby die Grayston-afrit in Johannesburg teen ’n minibustaxi gebots het. ’n Vrou, Phumzile Dube, is in die ongeluk dood. Daar was ’n aanvanklike geregtelike doodsondersoek, maar die NVG het besluit om Zuma Jr. nie te vervolg nie. Die Nasionale Vervolgingsgesag (NVG) het aanvanklik besluit om nie vir Zuma Jr. te vervolg nie. Nadat AfriForum se private vervolgingseenheid aansoek gedoen het om Zuma Jr. privaat te vervolg, het die NVG egter sy aanvanklike besluit omgekeer en vervolging ingestel. Duduzane Zuma in die hof. (Foto met vergunning van Forum Nuus) AfriForum se private vervolgingseenheid onder leiding van adv. Gerrie Nel het tot die saak toegetree nadat die Dube-familie die organisasie om hulp genader het. Die NVG het sy besluit om nie te vervolg nie daarna hersien. Zuma Jr. se regspan het tydens die verhoor aangevoer dat hy op albei aanklagte vrygespreek moet word omdat die staat nie bo redelike twyfel kon bewys dat hy skuldig is nie. Daar is aangevoer dit het die aand van die ongeluk gereën en daar was ’n plas water op die pad wat Zuma Jr. nie gesien het nie terwyl hy ook nie kon voorsien het dat sy motor op die pad sou gly nadat dit die waterplas getref het nie. Daar is voorts gesê die saak teen Zuma Jr. moes nooit heropen word nie en dit wil voorkom asof daar baie druk was om hom te vervolg. Die staat het klem gelê op die getuienis van die taxibestuurder en passasiers wat vroeër getuig het dat Zuma by hulle verbygery het waarna daar ’n slag was toe hy hulle het getref het. Die impak was so erg dat albei voertuie in die teenoorgestelde rigting tot stilstand gekom het. Die staat het ook aangevoer dat Zuma Jr. nie sy Porsche se bande op aanbeveling vervang het nie en dat die hof nie dié getuienis voor hom uit die oog moet verloor nie.